钦定古今图书集成/方舆汇编/职方典/第1085卷 > 《重修东角遮浪碑记》前人
## 钦定古今图书集成/方舆汇编/职方典/第1085卷 > 《重修东角遮浪碑记》前人

昔贤治迹，若召埭、韦堤可考也。维莆自唐观察使裴
次元长官吴兴，始堤海为田，延袤数百里。若遮浪东
角，尢当海潮勍，敌岁吞啮，以为民患。揭阳黄公一道
来守，叹曰：“抟柔土以抗狂涛，非计也。”于是殚虑区画，
白其事于巡按方公涯，报曰：“可。”公乃于遮浪筑四石
矶，外楗松木，实以乱石数百艘，以杀潮势。迺傅堤叠
石，高九尺，长一千四百馀丈，横亘屹立，势若长城。计
用石十倍其长之数若木灰。徒佣费甚夥，给公帑不
满百金，税亩以助之。且多措置罚赎，简能授算。以去
岁五月始工，越八月告成。於戏！公于兹役，固一郡之
大计也。尝闻洪武、永乐间，堤两决矣，其时白浪直趋
壶山下，草木尽死。其后积岁修治，苟安目前，卒未有
计经久议用石者。镇定坤维，消弭海祸，若公可谓不
世之功矣。公刚果敏达，劳心勤民，郡无遗事，此特其
大尔。两乡之民议立生祠，公取埭田十亩，以充香灯，
且砻石竖碑，用记厥绩。公既去郡，郡丞谭侯铠终其
后。予乃追述其概，刻之碑。